## Pravilnik o prostornim i tehničkim uvjetima koje mora ispunjavati prostor u kojem se obavlja djelatnost privatne zaštite

### NN 29/2005 (2.3.2005.), Pravilnik o prostornim i tehničkim uvjetima koje mora ispunjavati prostor u kojem se obavlja djelatnost privatne zaštite

# MINISTARSTVO UNUTARNJIH POSLOVA

501

Na
temelju članka 60. stavka 1. podstavka 3. Zakona o privatnoj zaštiti (»Narodne
novine« broj 68/03.) ministar unutarnjih poslova donosi

## PRAVILNIK

### O PROSTORNIM I TEHNIČKIM UVJETIMA KOJE MORA ISPUNJAVATI PROSTOR U KOJEM SE OBAVLJA DJELATNOST PRIVATNE ZAŠTITE

I. OPĆE ODREDBE

Članak 1.

Ovim Pravilnikom propisuju se
prostorni i tehnički uvjeti koje mora ispunjavati poslovni prostor u kojem se
obavlja djelatnost privatne zaštite te način utvrđivanja tih uvjeta.

Članak 2.

Poslovni prostor pravne
osobe, obrtnika, unutarnje čuvarske službe, njihovih podružnica, ureda i
ispostava u kojima obavljaju djelatnost privatne zaštite (u daljnjem tekstu:
poslovni prostor), mora imati određenu površinu i propisana tehnička pomagala u
skladu s odredbama ovoga Pravilnika.

Pravna osoba, obrtnik i
unutarnja čuvarska služba moraju imati poslovni prostor iz stavka 1. ovoga članka
u vlasništvu ili na korištenju po nekoj drugoj pravnoj osnovi, a poslovni
prostor mora biti posebna građevinska cjelina.

Poslovnim prostorom može se
koristiti samo jedna pravna osoba, obrtnik ili unutarnja čuvarska služba. Više
pravnih subjekata može koristiti samo zajednički sanitarni čvor.

II.
PROSTOR U KOJEM SE OBAVLJA DJELATNOST PRIVATNE ZAŠTITE

Članak
3.

Pravne
osobe registrirane za obavljanje djelatnosti privatne zaštite moraju imati
poslovni prostor čija je površina najmanje 40 m2, koji se mora sastojati od
prostorije za prijem stranaka, ureda, čekaonice, priručnog skladišta oružja i
sanitarnog čvora.

Pravne
osobe i obrtnici registrirani za obavljanje djelatnosti privatne zaštite –
tehničke zaštite moraju imati poslovni prostor čija je površina najmanje 30 m2, koji se mora sastojati od
prostorije za prijem stranaka, ureda, čekaonice i sanitarnog čvora.

Podružnice
pravnih osoba registriranih za obavljanje djelatnosti privatne zaštite,
unutarnje čuvarske službe i njihove podružnice moraju imati poslovni prostor čija
je površina najmanje 20 m2,
koji se mora sastojati od prostorije za prijem stranaka, ureda i sanitarnog čvora.

Poslovni
prostori iz stavaka 1., 2. i 3. ovoga članka moraju biti odgovarajuće zaštićeni
od krađe, požara i drugih nezgoda.

Članak
4.

Ukoliko
pravna osoba, obrtnik i unutarnja čuvarska služba ili njihove podružnice imaju
ustrojen centralni dojavni sustav, pored prostornih uvjeta propisanih člankom
3. ovoga Pravilnika, moraju za tu namjenu imati zasebnu prostoriju čija je površina
najmanje 10 m2, u koju je pristup dozvoljen
samo ovlaštenim osobama u skladu s općim aktom o razvrstavanju radnih mjesta s
popisom odgovornih osoba i poslova te ovlastima zaposlenika za svako radno
mjesto.

Članak
5.

Podružnice
pravnih osoba i unutarnje čuvarske službe i nji­hove podružnice koje pri
obavljanju poslova tjelesne zaštite koriste oružje, pored prostornih uvjeta
propisanih člankom 3. stav­kom 3. ovoga Pravilnika, moraju obavezno imati i
priručno skla­dište oružja.

III.
PRIRUČNO SKLADIŠTE ORUŽJA

Članak
6.

Priručno skladište za smještaj i čuvanje oružja i
streljiva mora:

– biti zaseban požarni sektor, a građevinski elementi
na granici požarnog sektora moraju biti otporni na požar najmanje jedan sat;

– imati prozore zaštićene metalnom mrežom debljine
alki najmanje 5 mm i maksimalnom veličinom otvora 70 x 70 mm ili fiksnim rešetkama
debljine šipki 10 mm, pri čemu najveći razmak između šipki može biti 100 mm, a
između vodoravnog metalnog ukrućenja do 300 mm;

– imati vrata prema vanjskom prostoru zaštićena na način
propisan podstavkom 2. ovoga stavka, s time da je metalna mreža odnosno okvir s
rešetkom jednim krajem učvršćen za vanjski zid, a drugim krajem zaključan s
dvije brave.

Priručno skladište oružja mora s ostalim prostorijama
po­slov­nog prostora činiti jedinstvenu građevinsku cjelinu.

Članak 7.

Grijanje priručnog skladišta smije se obavljati samo
ure­đajima na toplu vodu, vodenu paru ili topli zrak koji se ubacuje izvana, tako
da temperatura vanjske površine uređaja ne prelazi 120°C.

U priručnom skladištu nije dozvoljena upotreba
otvorenog plamena.

Uključivanje rasvjete mora se izvesti izvan priručnog
skla­dišta.

IV.
NAČIN UTVRĐIVANJA UVJETA PROPISANIH ZA POSLOVNI PROSTOR

Članak
8.

Postojanje
prostornih i tehničkih uvjeta koji su propisani ovim Pravilnikom utvrđuje nadležna
policijska uprava (službenik koji obavlja poslove inspekcijskog nadzora
djelatnosti privatne zaštite i službenik koji obavlja poslove inspekcijskog
nadzora zaštite od požara), na temelju neposrednog zapažanja te priloženih
pisanih dokaza, o čemu se sastavlja zapisnik koji mora sadržavati mišljenje o
tome udovoljava li poslovni prostor prostornim i tehničkim uvjetima.

Članak
9.

Pisanim
dokazima iz članka 8. ovog Pravilnika dokazuje se otpornost na požar građevinskih
elemenata koji omeđuju požarni sektor.

Status
podružnice dokazuje se izvodom iz sudskog ili obrtnog registra*.*

Posjed
poslovnog prostora dokazuje se kupoprodajnim ugovorom, ugovorom o zakupu poslovnog
prostora ili ugovorom o poslovnoj suradnji.

V.
OBVEZE PRAVNIH OSOBA I OBRTNIKA I ZABRANA OBAVLJANJA DJELATNOSTI PRIVATNE ZAŠTITE
U POSLOVNOM PROSTORU

Članak
10.

Pravna
osoba, obrtnik i unutarnja čuvarska služba koji obav­ljaju djelatnost privatne
zaštite ne smiju započeti obavljati poslove privatne zaštite u poslovnom
prostoru za koji nije utvrđeno postojanje prostornih i tehničkih uvjeta
propisanih ovim Pravilnikom.

Članak 11.

Pravna osoba, obrtnik i unutarnja čuvarska služba
koji obav­ljaju djelatnost privatne zaštite dužni su mjesno nadležnoj
policijskoj upravi prijaviti svaku promjenu unutar poslovnog prostora koja se
odnosi na minimume prostornih i tehničkih uvjeta, kao i promjenu sjedišta
poslovnog prostora u roku od sedam dana od dana promjene.

Članak 12.

Mjesno nadležna policijska uprava rješenjem će
zabraniti obavljanje djelatnosti privatne zaštite u poslovnom prostoru ako:

– se utvrdi da su podaci na temelju kojih je izdano
mišljenje o udovoljavanju poslovnog prostora propisanim prostornim i tehničkim
uvjetima lažni,

– prestane postojati neki od uvjeta na temelju kojih
je dano mišljenje o udovoljavanju poslovnog prostora propisanim prostornim i
tehničkim uvjetima.

Članak 13.

Službena osoba koja obavlja inspekcijski nadzor može
rješenjem privremeno, do otklanjanja utvrđenih nepravilnosti, zabraniti
obavljanje djelatnosti privatne zaštite u poslovnom prostoru ako utvrdi da
pravna osoba, obrtnik i unutarnja čuvarska služba u poslovnom prostoru obavlja
djelatnost privatne zaštite, a nije od nadležne policijske uprave zatražila
pregled poslovnog prostora, odnosno nije prijavila promjene unutar poslovnog
prostora koji se odnose na minimume prostornih i tehničkih uvjeta ili nije
prijavila promjenu sjedišta poslovnog prostora.

Službena
osoba koja obavlja inspekcijski nadzor može u slu­ča­jevima iz stavka 1. ovoga članka
pečaćenjem ili na drugi po­go­dan način zatvoriti poslovne prostore i onemogućiti
korištenje uređaja i drugih sredstava za rad.

Članak
14.

Protiv
rješenja iz članka 12. i 13. ovoga Pravilnika može se izjaviti žalba
Ministarstvu unutarnjih poslova. Žalba ne odgađa izvršenje rješenja.

VI.
PRIJELAZNE I ZAVRŠNE ODREDBE

Članak
15.

Pravne osobe, obrtnici i unutarnje čuvarske službe
koje su ispunile prostorne i tehničke uvjete propisane Pravilnikom o prostornim
i tehničkim uvjetima koje mora ispunjavati prostor u kojem se obavlja zaštitarska
i detektivska djelatnost (»Narodne novine« broj: 40/97. i 107/02.), nastavljaju
obavljati djelatnost privatne zaštite u tom prostoru.

Članak 16.

Pravne osobe, obrtnici i unutarnje čuvarske službe dužne
su u roku od šest mjeseci od dana stupanja na snagu ovoga Pravilnika zatražiti
za sve podružnice, poslovnice, urede i ispostave utvrđivanje prostornih i tehničkih
uvjeta u skladu s odredbama ovog Pravilnika, ako do dana stupanja na snagu
ovoga Pravilnika za njih nisu utvrđeni prostorni i tehnički uvjeti.

Članak 17.

Danom stupanja na snagu ovoga Pravilnika prestaje važiti
Pravilnik o prostornim i tehničkim uvjetima koje mora ispunjavati prostor u
kojem se obavlja zaštitarska i detektivska djelatnost (»Narodne novine« broj:
40/97. i 107/02.), osim odredbi koje se odnose na poslovni prostor privatnog
detektiva i detektivskog ureda.

Članak 18.

Ovaj Pravilnik stupa na snagu osmoga dana od dana
objave u »Narodnim novinama«.

Broj: 511-01-52-2162/05
Zagreb, 16. veljače 2005.

Ministar
**Marijan Mlinarić, dr. med**., v. r.

Pravilnik, NN 29/2005-501